b"\n_START_ARTICLE_\nAfrica de Sud\n_START_SECTION_\n\xc3\x8enainte de sosirea europenilor\n_START_PARAGRAPH_\n\xc3\x8enainte de colonizarea european\xc4\x83, teritoriul Africii de Sud a fost populat de triburi de bo\xc8\x99imani, de hotento\xc8\x9bi, iar apoi de popula\xc8\x9bia bantu.\n_START_SECTION_\nColonizarea olandez\xc4\x83\n_START_PARAGRAPH_\nColonizarea a fost \xc3\xaenceput\xc4\x83 de olandezi; la data de 6 aprilie 1652 s-a \xc3\xaentemeiat Colonia Capului, c\xc3\xa2nd olandezul Jan van Riebeeck, \xc3\xaen numele Companiei Olandeze a Indiilor de Est (olandez\xc4\x83 :Vereenigde Oostindische Compagnie, COV), a \xc3\xaenfiin\xc8\x9bat un port de reaprovizionare pentru cor\xc4\x83biile companiei. Pe parcursul secolelor al XVII-lea \xc8\x99i al XVIII-lea a crescut constant num\xc4\x83rul de coloni\xc8\x99ti \xc8\x99i ace\xc8\x99tia \xc8\x99i-au extins controlul \xc3\xaen zona Capului. Datorit\xc4\x83 extinderii ariei controlate de europeni, s-a ajuns la confrunt\xc4\x83ri cu popula\xc8\x9biile indigene, \xc3\xaen special xhosa.\n_START_SECTION_\nSecolul al XIX-lea\n_START_PARAGRAPH_\nRegatul Marii Britanii a preluat controlul asupra zonei Capului Bunei Speran\xc8\x9be \xc3\xaen 1795, folosindu-se de Revolu\xc8\x9bia francez\xc4\x83 ca pretext. Av\xc3\xa2nd \xc3\xaen vedere interesele sale strategice din Australia \xc8\x99i India, Marea Britanie a dorit s\xc4\x83 foloseasc\xc4\x83 Cape Town ca un port intermediar pentru lungile c\xc4\x83l\xc4\x83torii ale comercian\xc8\x9bilor s\xc4\x83i. Britanicii au cedat Cape Town \xc8\x9a\xc4\x83rilor de Jos \xc3\xaen 1803, dar dup\xc4\x83 aceea Compania Olandez\xc4\x83 a Indiilor de Est a dat faliment, a disp\xc4\x83rut \xc3\xaen cele din urm\xc4\x83 \xc8\x99i influen\xc8\x9ba comercian\xc8\x9bilor din \xc8\x9a\xc4\x83rile de Jos. Prin r\xc4\x83zboaie \xc3\xaempotriva cafrilor, purtate \xc3\xaen secolele 18-19 de buri \xc8\x99i de englezi, ace\xc8\x99tia \xc8\x99i-au l\xc4\x83rgit considerabil posesiunile. \xc3\x8en deceniul 4 al secolului 19, burii \xc3\xaentemeiaz\xc4\x83 republica Natal (proclamat\xc4\x83 colonie englez\xc4\x83 \xc3\xaen 1843), iar din deceniul 6 al secolului 19 republicile Transvaal \xc8\x99i Orange, ocupate de Anglia \xc3\xaen urma r\xc4\x83zboiului anglo-bur (1899-1902).\n_START_SECTION_\nSecolul al XX-lea\n_START_PARAGRAPH_\n\xc3\x8en 1910 a fost creat\xc4\x83 Uniunea Sud-African\xc4\x83, ca dominion britanic, prin unirea Coloniei Capului, republicilor Orange, Natal \xc8\x99i Transvaal, care particip\xc4\x83 la primul r\xc4\x83zboi mondial de partea Angliei, iar la al doilea r\xc4\x83zboi mondial de partea Alia\xc8\x9bilor. \xc3\x8en 1949, guvernul Uniunii Sud-Africane a anexat Africa de Sud-Vest, pe care o administrase p\xc3\xa2n\xc4\x83 atunci sub un mandat instituit de Liga Na\xc8\x9biunilor \xc8\x99i, mai t\xc3\xa2rziu, de O.N.U. \xc3\x8en anii postbelici, autorit\xc4\x83\xc8\x9bile sud-africane au \xc3\xaen\xc4\x83sprit regimul de asuprire rasial\xc4\x83, legifer\xc3\xa2nd apartheid-ul. La 31 mai 1961, Uniunea Sud-African\xc4\x83 s-a proclamat republic\xc4\x83 sub denumirea actual\xc4\x83 \xc8\x99i s-a retras din Commonwealth. Ca urmare a politicii de apartheid \xc8\x99i a ignor\xc4\x83rii rezolu\xc8\x9biilor O.N.U., Adunarea General\xc4\x83 a hot\xc4\x83r\xc3\xa2t \xc3\xaen noiembrie 1974 s\xc4\x83 suspende participarea delega\xc8\x9biei autorit\xc4\x83\xc8\x9bilor sud-africane la lucr\xc4\x83rile sale. Izolarea Republicii Africa de Sud s-a accentuat dup\xc4\x83 destr\xc4\x83marea sistemului colonial portughez (1975) \xc8\x99i a proclam\xc4\x83rii independen\xc8\x9bei Republicii Zimbabwe (1980). Guvernul de la Pretoria a lansat atacuri \xc3\xaempotriva republicilor Zimbabwe, Botswana \xc8\x99i Zambia (1986), pe care le-a acuzat c\xc4\x83 sprijin\xc4\x83 mi\xc8\x99carea SWAPO (Namibia) \xc8\x99i Congresul Na\xc8\x9bional African. Amploarea mi\xc8\x99c\xc4\x83rilor de protest ale popula\xc8\x9biei de culoare a determinat introducerea st\xc4\x83rii de urgen\xc8\x9b\xc4\x83 pe \xc3\xaentreg teritoriul (12 iunie 1986). Sprijinul larg acordat de opinia public\xc4\x83 interna\xc8\x9bional\xc4\x83 luptei \xc3\xaempotriva apartheid-ului a constr\xc3\xa2ns guvernul s\xc4\x83 fac\xc4\x83 un \xc8\x99ir de concesii, \xc3\xaentre care eliberarea din \xc3\xaenchisoare a lui Nelson Mandela, lider al Congresului Na\xc8\x9bional African. \xc3\x8en 1991 a fost adoptat\xc4\x83 o legisla\xc8\x9bie prin care apartheid-ul a fost abandonat. Primele alegeri democratice multirasiale au avut loc \xc3\xaen anul 1994.\n_START_SECTION_\nPolitic\xc4\x83\n_START_PARAGRAPH_\nAfrica de Sud are o pozi\xc8\x9bie cel pu\xc8\x9bin interesant\xc4\x83 pe scena global\xc4\x83. V\xc4\x83zut\xc4\x83 de comunitatea interna\xc8\x9bional\xc4\x83 ca un posibil partener de dialog \xc3\xaen rela\xc8\x9bie cu restul continentului african, Africa de Sud  se confrunt\xc4\x83 \xc3\xaens\xc4\x83 cu dificult\xc4\x83\xc8\x9bi \xc3\xaen ceea ce prive\xc8\x99te asumarea rolului de putere regional\xc4\x83 \xe2\x80\x93 at\xc3\xa2t din cauza scepticismului statelor africane, c\xc3\xa2t \xc8\x99i a ne\xc3\xaencrederii pe care Africa de Sud o are \xc3\xaen propria abilitate de a gestiona aceste probleme._NEWLINE_De\xc8\x99i Africa de Sud se proclam\xc4\x83 republic\xc4\x83 \xc3\xaen 1961, institu\xc8\x9bionalizarea regimului de apartheid (segregrare etnic\xc4\x83 \xe2\x80\x93 legalizarea suprema\xc8\x9biei \xe2\x80\x9dalbilor\xe2\x80\x9d asupra popula\xc8\x9biei de culoare) a f\xc4\x83cut ca statul s\xc4\x83 fie marginalizat pe plan interna\xc8\x9bional \xc3\xaen perioada R\xc4\x83zboiului Rece. \xc3\x8en acea perioad\xc4\x83 iau na\xc8\x99tere mi\xc8\x99c\xc4\x83ri de rezisten\xc8\x9b\xc4\x83 \xc3\xaempotriva regimului apartheid, \xc3\xaencerc\xc4\x83ri ce au fost \xc3\xaen\xc4\x83bu\xc8\x99ite cu violen\xc8\x9b\xc4\x83 de c\xc4\x83tre guvernul de la acea dat\xc4\x83. Acest rasism institu\xc8\x9bionalizat \xc8\x99i \xc3\xaenc\xc4\x83lc\xc4\x83ri flagrante ale drepturilor civice face ca Africa de Sud s\xc4\x83 nu fie privit\xc4\x83 bine pe plan interna\xc8\x9bional, ajung\xc3\xa2ndu-se chiar la boicoturi \xc3\xaen rela\xc8\x9biile comerciale cu aceasta._NEWLINE_\xc3\x8encepe \xc3\xaens\xc4\x83 un lent proces de tranzi\xc8\x9bie c\xc4\x83tre o societate egalitar\xc4\x83, finalizat \xc3\xaen 1994 prin alegeri cu sufragiu universal, marc\xc3\xa2nd astfel un nou moment \xc3\xaen istoria Africii de Sud, precum \xc8\x99i ie\xc8\x99irea din izola\xc8\x9bionism, cu at\xc3\xa2t mai mult cu c\xc3\xa2t, \xc3\xaen ciuda temerilor interna\xc8\x9bionale, tranzi\xc8\x9bia s-a f\xc4\x83cut cu relativ pu\xc8\x9bin\xc4\x83 v\xc4\x83rsare de s\xc3\xa2nge._NEWLINE_Perioada urm\xc4\x83toare c\xc4\x83derii regimului apartheid este marcat\xc4\x83 de ascensiunea rapid\xc4\x83 a Africii de Sud pe plan interna\xc8\x9bional. Statul se al\xc4\x83tur\xc4\x83 unui num\xc4\x83r de organiza\xc8\x9bii interna\xc8\x9bionale, printre care ONU (din care fusese suspendat \xc3\xaen 1974), Uniunea African\xc4\x83, Comunitatea de Dezvoltare Sud-African\xc4\x83 etc. \xc3\x8encepe \xc3\xaen acela\xc8\x99i timp s\xc4\x83-\xc8\x99i reia rela\xc8\x9biile diplomatice \xc8\x99i economice cu o serie de state, printre care un important loc \xc3\xael de\xc8\x9bine Elve\xc8\x9bia (care este al 6-lea mare importator al Africii de Sud). Toate acestea au ajutat la dezvoltarea economic\xc4\x83 puternic\xc4\x83 a Africii de Sud, fenomen \xc3\xaencurajat \xc8\x99i de speran\xc8\x9ba comunit\xc4\x83\xc8\x9bii interna\xc8\x9bionale \xc3\xaen ceea ce prive\xc8\x99te rolul geopolitic al Africii de Sud._NEWLINE_\xc3\x8en prezent, Africa de Sud are cea mai dezvoltat\xc4\x83 economie dintre statele africane, \xc8\x99i ocup\xc4\x83 un loc important \xc3\xaen ierarhia interna\xc8\x9bional\xc4\x83. \xc3\x8en 2011, statul african se afla pe locul 28 mondial conform PIB-ului nominal, deci \xc3\xaen fa\xc8\x9ba unor alte state, precum Finlanda sau Danemarca. De\xc8\x9bine rezerve semnificative de resurse naturale precum aur \xc8\x99i platin\xc4\x83.  \xc3\x8en ciuda acestui fapt, PIB-ul pe cap de locuitor este relativ mic (pozi\xc8\x9bia 80), o parte semnificativ\xc4\x83 a popula\xc8\x9biei tr\xc4\x83ind \xc3\xaen s\xc4\x83r\xc4\x83cie extrem\xc4\x83. Rata \xc8\x99omajului a crescut extrem de mult dup\xc4\x83 c\xc4\x83derea regimului apartheid, men\xc8\x9bin\xc3\xa2ndu-se \xc3\xaenc\xc4\x83 la un nivel ridicat (25% \xc3\xaen 2012)._NEWLINE_Cu toate acestea, economia Africii de Sud r\xc4\x83m\xc3\xa2ne una dintre cele mai dinamice, \xc3\xaen 2011 fiind integrat\xc4\x83 grupului BRICS (al\xc4\x83turi de Brazilia, Rusia, India \xc8\x99i China). Aceast\xc4\x83 incluziune demonstreaz\xc4\x83 statutul \xc3\xaen cre\xc8\x99tere de care Africa de Sud se bucur\xc4\x83 la nivel interna\xc8\x9bional, at\xc3\xa2t ca o economie emergent\xc4\x83 puternic\xc4\x83 \xc8\x99i competitiv\xc4\x83, c\xc3\xa2t \xc8\x99i ca stat cu influen\xc8\x9b\xc4\x83 semnificativ\xc4\x83 \xc3\xaen problemele regionale \xc8\x99i globale._NEWLINE_Africa de Sud are \xc8\x99i o putere militar\xc4\x83 important\xc4\x83, afl\xc3\xa2ndu-se printre primele 50 de state ale lumii \xc3\xaen aceast\xc4\x83 privin\xc8\x9b\xc4\x83 (locul 34 conform globafirepower.com), dep\xc4\x83\xc8\x99it\xc4\x83 pe continentul african doar de Egipt \xc8\x99i Etiopia._NEWLINE_Aceste atribute \xc3\xaei ofer\xc4\x83 Africii de Sud posibilitatea de a juca un rol regional important. Cu toate acestea \xc3\xaens\xc4\x83, lipsa de consecven\xc8\x9b\xc4\x83 \xc3\xaen politica extern\xc4\x83, precum \xc8\x99i inexisten\xc8\x9ba unor puncte clare pe agenda diplomatic\xc4\x83 fac acest lucru relativ dificil._NEWLINE_\xc3\x8en perioada lui Nelson Mandela, politica extern\xc4\x83 a Africii de Sud era una profund marcat\xc4\x83 de propriul trecut al statului \xc8\x99i de dorin\xc8\x9ba acestuia de a \xc8\x99terge pata neagr\xc4\x83 l\xc4\x83sat\xc4\x83 de regimul apartheid. Era o politic\xc4\x83 extern\xc4\x83 orientat\xc4\x83 pe valori fundamentale, pe non-discriminare rasial\xc4\x83, cu accent pe drepturile omului \xc8\x99i promovarea p\xc4\x83cii \xc8\x99i democra\xc8\x9biei._NEWLINE_Succesorii acestuia, Mbeki (1999-2008) \xc8\x99i Jacob Zuma (prezent), au schimbat direc\xc8\x9bia politicii externe, \xc3\xaencerc\xc3\xa2nd o trece la realpolitik, la o politic\xc4\x83 dominat\xc4\x83 de interese na\xc8\x9bionale, mai degrab\xc4\x83 dec\xc3\xa2t valori. Acest lucru este \xc3\xaens\xc4\x83 \xc3\xaengreunat de lipsa de obiective clare \xc8\x99i prioritizate._NEWLINE_Parc\xc4\x83 resim\xc8\x9bind o obliga\xc8\x9bie moral\xc4\x83 ca urmare a tranzi\xc8\x9biei relativ pa\xc8\x99nice din Africa de Sud, statul \xc8\x99i-a asumat responsabilit\xc4\x83\xc8\x9bi \xc3\xaen procesele de men\xc8\x9binere a p\xc4\x83cii din zon\xc4\x83, particip\xc3\xa2nd \xc3\xaen calitate de mediator la negocieri de pace din Angola, Kenya, Burundi, Sudan, Nigeria, Congo, Zimbabwe \xc8\x99i contribuind cu trupe la misiunile ONU \xc8\x99i ale Uniunii Africane din Darfur, Burundi, Congo \xc8\x99i recent, chiar \xc8\x99i \xc3\xaen Republica Central African\xc4\x83 (\xc3\xaen nume propriu). Cu toate acestea, statele din regiune nu sunt tocmai \xc3\xaencrez\xc4\x83toare \xc3\xaen statutul Africii de Sud ca \xc8\x99i lider regional, mai ales datorit\xc4\x83 atitudinii acesteia din trecut (perioada apartheid) fa\xc8\x9b\xc4\x83 de guvernele celorlalte state. De aceea, Africa de Sud s-a ferit \xc3\xaen general s\xc4\x83 fac\xc4\x83 afirma\xc8\x9bii de natur\xc4\x83 hegemonic\xc4\x83 \xe2\x80\x93 mai ales \xc8\x99i pentru c\xc4\x83 este con\xc8\x99tient\xc4\x83 de propriile limite._NEWLINE_Africa de Sud se bucur\xc4\x83 \xc3\xaens\xc4\x83 de mai mult\xc4\x83 recunoa\xc8\x99tere pe plan interna\xc8\x9bional \xc3\xaen calitate de reprezentant al continentului african dec\xc3\xa2t \xc3\xaen propria regiune, lucru dovedit \xc8\x99i de cele dou\xc4\x83 mandate \xc3\xaen cadrul Consiliului de Securitate ONU, la interval scurt unul de cel\xc4\x83lalt (2006-2008 \xc8\x99i 2010-2012). Acest lucru \xc3\xaens\xc4\x83 are dezavantajele sale, atunci c\xc3\xa2nd presiunea \xc8\x99i a\xc8\x99tept\xc4\x83rile interna\xc8\x9bionale contrasteaz\xc4\x83 cu cele ale colegilor regionali. Refuzul de a vota pentru m\xc4\x83suri mai drastice \xc3\xaempotriva unor state africane, precum Sudan, a atras aten\xc8\x9bia asupra dificult\xc4\x83\xc8\x9bilor pe care Africa de Sud le are \xc3\xaen mijlocirea intereselor nordice \xc8\x99i a celor regionale._NEWLINE_Cu toate acestea, statutul de putere regional\xc4\x83 al Africii de Sud se remarc\xc4\x83 prin raportarea la statele din regiune, mai degrab\xc4\x83 dec\xc3\xa2t prin compara\xc8\x9bia cu state echivalente ca statut din alte regiuni. Economia Africii de Sud este remarcabil\xc4\x83 la nivel de continent, dar situa\xc8\x9bia st\xc4\x83 diferit atunci c\xc3\xa2nd este comparat\xc4\x83 cu restul membrilor BRICS (Brazilia are un PIB de 6 ori mai mare dec\xc3\xa2t cel al Africii de Sud)._NEWLINE_\xc3\x8en viitor, Africa de Sud trebuie s\xc4\x83 devin\xc4\x83 mai \xc3\xaencrez\xc4\x83toare \xc3\xaen rolul pe care \xc3\xael are de \xc3\xaendeplinit. F\xc4\x83r\xc4\x83 \xc3\xaendoial\xc4\x83, regiunea african\xc4\x83 are nevoie de un punct de sprijin, iar Africa de Sud este \xc3\xaen cea mai bun\xc4\x83 pozi\xc8\x9bie s\xc4\x83 devin\xc4\x83 acel reper. Cu toate acestea, este nevoie de consecven\xc8\x9b\xc4\x83 \xc3\xaen politica extern\xc4\x83,  de o identificare clar\xc4\x83 a obiectivelor pe termen lung \xc8\x99i a intereselor na\xc8\x9bionale \xc8\x99i regionale. Din nefericire, Africa de Sud \xc3\xae\xc8\x99i dore\xc8\x99te s\xc4\x83 mul\xc8\x9bumeasc\xc4\x83 pe to\xc8\x9bi cei implica\xc8\x9bi, iar acest lucru este imposibil. De aceea, este nevoie s\xc4\x83 decid\xc4\x83 asupra formei pe care acest sprijin o va lua: dac\xc4\x83 va deveni un purt\xc4\x83tor de cuv\xc3\xa2nt pentru cauza african\xc4\x83 sau se va limita la rolul de partener de dialog.  Pentru moment, Africa de Sud r\xc4\x83m\xc3\xa2ne totu\xc8\x99i un stat cu o pozi\xc8\x9bie regional\xc4\x83 semnificativ\xc4\x83, un stat \xe2\x80\x9dancor\xc4\x83\xe2\x80\x9d pentru regiunea sud-african\xc4\x83.\n_START_SECTION_\nRelieful\n_START_PARAGRAPH_\nRelieful Africii De Sud se \xc3\xaemparte \xc3\xaen dou\xc4\x83 zone. Prima este format\xc4\x83 din podi\xc8\x99uri predominante \xc3\xaen roci bazaltice, cu altitudini medii de 550\xe2\x80\x931000 m. Cel mai extins dintre acestea este Podi\xc8\x99ul Veld (alc\xc4\x83tuit din High Veld \xc3\xaen est, cu altitudini medii de 1500\xe2\x80\x932000 m \xc8\x99i Middle Veld \xc3\xaen vest, cu altitudini medii de 500-700). A doua regiune a reliefului este format\xc4\x83 dintr-o unitate montan\xc4\x83 alc\xc4\x83tuit\xc4\x83 din sistemul muntos Great Escarpment, care m\xc4\x83rgine\xc8\x99te podi\xc8\x99urile spre litoral. El se termin\xc4\x83 cu Mun\xc8\x9bii Scorpiei (Drakensberg) \xc3\xaen est; cele mai \xc3\xaensemnate sunt vf. Njesuthi cu 3408 m, \xc8\x99i vf. Cathin Peak - cel mai \xc3\xaenalt v\xc3\xa2rf montan - cu 3657 m. \xc3\x8en partea de nord a Mun\xc8\x9bilor Scorpiei se afl\xc4\x83 canionul r\xc3\xa2ului Blyde, extrem de spectaculos, al treilea ca m\xc4\x83rime pe glob. La nord de fluviul Orange este un sector al de\xc8\x99ertului Kalahari - cu c\xc3\xa2mpiile lui de dune \xc8\x99i cu vegeta\xc8\x9bia s\xc4\x83rac\xc4\x83 - cu altitudini medii de 900\xe2\x80\x931100 m. \xc3\x8en vestul \xc8\x9b\xc4\x83rii se afl\xc4\x83 o parte din sudul de\xc8\x99ertului Namib. Dup\xc4\x83 el se \xc3\xaentinde de-a lungul coastei (60\xc2\xa0km) o c\xc3\xa2mpie litoral\xc4\x83. Malurile - de la grani\xc8\x9ba cu Mozambic din est, p\xc3\xa2n\xc4\x83 la fluviul Orange din vest - sunt \xc3\xaen majoritate \xc3\xaenalte, st\xc3\xa2ncoase \xc8\x99i abrupte, pres\xc4\x83rate din c\xc3\xa2nd \xc3\xaen c\xc3\xa2nd cu golfuri (Sf. Elena) \xc8\x99i cu peninsule (Capul Bunei Speran\xc8\x9be, Capul Acelor).\n_START_SECTION_\nClima\n_START_PARAGRAPH_\nClima \xc3\xaen interior este cald\xc4\x83 \xc8\x99i umed\xc4\x83 vara, dar secetoas\xc4\x83 \xc8\x99i bl\xc3\xa2nd\xc4\x83 iarna. Precipita\xc8\x9biile scad spre vest, iar podi\xc8\x99ul este semiarid \xc3\xaen mare parte din Wes-Kaap. De-a lungul coastei de vest se \xc3\xaentinde zona foarte secetoas\xc4\x83 a de\xc8\x99ertului Namib. \xc3\x8en zona Cape Town verile sunt calde \xc8\x99i secetoase, iar iernile calde \xc8\x99i umede. De\xc8\x99i situat\xc4\x83, \xc3\xaen cea mai mare parte, \xc3\xaen zona climei tropicale, clima Africii de Sud difer\xc4\x83 mult de cea a Saharei. De\xc8\x99ertul propriu-zis nu se \xc3\xaent\xc3\xa2lne\xc8\x99te dec\xc3\xa2t pe o f\xc3\xa2\xc8\x99ie \xc3\xaengust\xc4\x83 \xc3\xaen lungul Oceanului Atlantic (Namib), ad\xc4\x83postit\xc4\x83 de podi\xc8\x99uri \xc3\xaenalte. Umiditatea cre\xc8\x99te spre est si nord-est, datorit\xc4\x83 caracterului musonic pe care \xc3\xael \xc3\xaembr\xc4\x83c\xc4\x83 alizeul de sud-est, ce bate \xc3\xaen timpul verii australe dinspre Oceanul Indian. Regiunea Cap are un climat mediteranean, cu ploi de iarn\xc4\x83._NEWLINE_Africa de Sud a fost afectat\xc4\x83 de ninsori \xc3\xaen septembrie 2018. Stratul de z\xc4\x83pad\xc4\x83 a atins 25 de cm \xc8\x99i \xc3\xaen unele zone temperaturile au sc\xc4\x83zut sub 0 grade.\n_START_SECTION_\nHidrografie\n_START_PARAGRAPH_\nRe\xc8\x9beaua hidrografic\xc4\x83 este slab dezvoltat\xc4\x83 \xc8\x99i are o scurgere periodic\xc4\x83, cu excep\xc8\x9bia r\xc3\xa2urilor care dreneaz\xc4\x83 regiunile estice \xc8\x99i Cap. Principalele cursuri de ap\xc4\x83 sunt Limpopo, care se vars\xc4\x83 \xc3\xaen Oceanul Indian, \xc8\x99i fluviul Orange (1860 Km), cu afluentul Vaal (1128 Km), care debu\xc8\x99eaz\xc4\x83 \xc3\xaen Oceanul Atlantic. Acestea au repezi\xc8\x99uri \xc8\x99i cascade, ca urmare, un poten\xc8\x9bial energetic ridicat.\n_START_SECTION_\nVegeta\xc8\x9bie\n_START_PARAGRAPH_\nVegeta\xc8\x9bia tipic\xc4\x83 este reprezentat\xc4\x83 prin plante xerofile, de de\xc8\x99ert si semide\xc8\x99ert. Savanele se prelungesc din podi\xc8\x99urile estice, unde au ierburi \xc3\xaenalte (veld) spre interiorul \xc8\x9b\xc4\x83rii, unde se transform\xc4\x83 \xc3\xaen stepe cu ierburi rare \xc8\x99i tufi\xc8\x99uri. \xc3\x8en vest apar f\xc3\xa2\xc8\x99ii de vegeta\xc8\x9bie dispuse aproape paralel cu \xc8\x9b\xc4\x83rmul: de\xc8\x99ert (Namib), stepe \xc8\x99i asocia\xc8\x9bii de plante suculente (aloe). Regiunea Cap are o vegeta\xc8\x9bie mediteranean\xc4\x83 bogat\xc4\x83, cu numero\xc8\x99i arbu\xc8\x99ti ve\xc8\x99nic verzi (fynbos).\n_START_SECTION_\nPopula\xc8\x9bie\n_START_PARAGRAPH_\nAfrica de Sud are \xc3\xaentre statele africane cea mai numeroas\xc4\x83 popula\xc8\x9bie indian\xc4\x83 \xc8\x99i popula\xc8\x9bie alb\xc4\x83 de origine european\xc4\x83. \xc8\x9aara a devenit patria unor popoare numeroase din Africa, Asia \xc8\x99i Europa (buri) care provin, in mare parte, din Marea Britanie si Olanda._NEWLINE__NEWLINE_Popula\xc8\x9bia de culoare provenit\xc4\x83 din alte regiuni sunt numi\xc8\x9bi \xe2\x80\x9eKhoisan\xe2\x80\x9d fiind urma\xc8\x99ii sclavilor care au fost adu\xc8\x99i majoritatea din coloniile olandeze din India de est. _NEWLINE_Acest stat african are o structur\xc4\x83 social\xc4\x83 complex\xc4\x83, fiind compus\xc4\x83 p\xc3\xa2n\xc4\x83 \xc3\xaen anul 1991 din patru clase sociale mai importante, (albi, negri africani, de alt\xc4\x83 culoare \xc8\x99i asiatici) se pot sim\xc8\x9bi \xc8\x99i \xc3\xaen prezent urmele politicii de discriminare rasist\xc4\x83 (de Apartheid prin separarea raselor) din trecut._NEWLINE__NEWLINE_Procentul cel mai mare din num\xc4\x83rul popula\xc8\x9biei \xc3\xael reprezint\xc4\x83 popula\xc8\x9bia neagr\xc4\x83 african\xc4\x83 ( 79,5\xc2\xa0%) compus\xc4\x83 din Zulu, Xhosa, Basotho, Venda, Tswana, Tsonga, Swazi \xc8\x99i Ndebele, procentul popula\xc8\x9biei de culoare alb\xc4\x83 reprezint\xc4\x83 9,2\xc2\xa0% care sunt europeni veni\xc8\x9bi prin secolul XVII, popula\xc8\x9bia numit\xc4\x83 de culoare (8,9\xc2\xa0%) sunt de provenien\xc8\x9b\xc4\x83 african\xc4\x83 foarte diferit\xc4\x83 care au fost adu\xc8\x99i ca sclavi. Popula\xc8\x9bia de origine asiatic\xc4\x83 (2.5\xc2\xa0%), mai ales indian\xc4\x83 au fost adu\xc8\x99i pe planta\xc8\x9biile de trestie de zah\xc4\x83r din Natal pe la mijlocul secolului XIX, ei tr\xc4\x83iesc mai ales \xc3\xaen provincia KwaZulu-Natal. _NEWLINE_73,52% din num\xc4\x83rul popula\xc8\x9biei sunt de religie cre\xc8\x99tin\xc4\x83 (catolici, ortodoc\xc8\x99i, protestan\xc8\x9bi sau anglicani). Cei care practic\xc4\x83 religii tradi\xc8\x9bional-etnice indigene sunt \xc3\xaen num\xc4\x83r de peste 6 milioane(aprox.15%). Musulmanii reprezint\xc4\x83 1,45% din num\xc4\x83rul popula\xc8\x9biei, Hindu\xc8\x99ii 1,25%, adep\xc8\x9bii Credintei Bah\xc3\xa1'\xc3\xad 0,5%, Evreii 0,17%, Budi\xc8\x99tii si cei care urmeaz\xc4\x83 una din religiile tradi\xc8\x9bionale chineze\xc8\x99ti reprezint\xc4\x83 la un loc 0,03 din totalul popula\xc8\x9biei, iar 3,2 milioane(aprox. 8,08%) se declar\xc4\x83 nereligio\xc8\x99i."